ΓΡΑΠΤΗ ΕΡΩΤΗΣΗ P-1512/97 υποβολή: Richard Howitt (PSE) προς την Επιτροπή (30 Απριλίου 1997)

Θέμα: Πρόσβαση στην πληροφόρηση

Η δημοσίευση έκθεσης με συστάσεις γιά μεγαλύτερες δυνατότητες πρόσβασης στην πληροφόρηση και στις υπηρεσίες που παρέχει η Ευρωπαϊκή Επιτροπή ήταν απόρροια του σεμιναρίου το οποίο οργάνωσε τον Απρίλιο του 1996 η Ευρωπαϊκή Ενωση Τυφλών και συγχρηματοδοτήθηκε από τη ΓΔ Χ της Επιτροπής, σχετικά με την πρόσβαση στην πληροφόρηση. Μία προτεραιότητα ήταν οι ενημερωτικές εκστρατείες που οργανώθηκαν από την Επιτροπή σχετικά με τα δικαιώματα των πολιτών, το Ευρώ και τη Διακυβερνητική Διάσκεψη.

Δεν κατευοδώθηκαν οι προσπάθειες γιά συζήτηση των συστάσεων και τη χάραξη ενός σχεδίου δράσης με τη ΓΔ Χ, ούτως ώστε να εξασφαλισθεί η πρόσβαση των τυφλών και των με περιορισμένη όραση ατόμων στην πληροφόρηση των ενημερωτικών αυτών εκστρατειών.

Σε ποιό στάδιο βρίσκονται τώρα οι ενημερωτικές εκστρατείες; Εχουν ληφθεί κάποια μέτρα για να συμπεριληφθούν οι ανάγκες των τυφλών και των με περιορισμένη όραση ατόμων στη σχετική διάταξη; Προτίθεται η Επιτροπή να προβεί σε σχολιασμό των συστάσεων της ΕΕΤ σχετικά με τη βελτίωση της πρόσβασης στην πληροφόρηση και στις υπηρεσίες που παρέχει, συστάσεις που υποβλήθηκαν στην Επιτροπή το 1996; Προτίθεται η Επιτροπή να οργανώσει συναντήσεις με εκπροσώπους της ΕΕΤ προκειμένου να εξετασθεί ένας κατάλληλος τρόπος δράσης στον τομέα της πρόσβασης στην πληροφόρηση των τυφλών και των με περιορισμένη όραση ατόμων;

Απάντηση του κ. Oreja εξ ονόματος της Επιτροπής (6 Ιουνίου 1997)

Μετά το σεμινάριο στο οποίο αναφέρεται το αξιότιμο μέλος του Κοινοβουλίου, πραγματοποιήθηκαν επαφές με τις ενώσεις τυφλών στο πλαίσιο των ενεργειών ενημέρωσης προτεραιότητας που διεξάγει η Επιτροπή (πρόγραμμα Prince). Αρχισαν συζητήσεις με τνν «European Blind Association» που εδρεύει στο Παρίσι, με στόχο την προώθηση ενημερωτικών ενεργειών σχετικά με το Ευρώ με αποδέκτες τα άτομα με ειδικές ανάγκες γενικά και τους τυφλούς ειδικότερα.

Όσον αφορά την δράση «Citizens first», ένα σχέδιο που αναπτύχθηκε από την «Swedish association of the visual impaired» έτυχε πλήρους οικονομικής ενίσχυσης από την Επιτροπή. Ανάλογες εφαφές πραγματοποιούνται με την ένωση «Organization Nacional de Ciegos de Espana» που αναμένεται να υποβάλει σύντομα επίσημη πρόταση

Σχετικά με την ενημέρωση για την διακυβερνητική διάσκεψη, θα προβλεφθούν συγκεκριμένες ενέργειες, στο μέτρο που θα το επιτρέψουν οι δημοσιονομικοί πόροι.

Εξάλλου, η Επιτροπή είχε ευρείες διαβουλεύσεις με αντιπροσωπευτικά όργανα των ενώσεων τυφλών με στόχο να προσδιοριστούν οι τεχνικοί περιορισμοί που πρέπει να ληφθούν υπόψη για την κοπη των κερμάτων και των χαρτονομισμάτων σε Ευρώ. Ετσι η οριστική παραγωγή του νέου νομίσματος θα λάβει υπόψη της τις ειδικές απαιτήσεις των τυφλών. Επί πλέον η Επιτροπή είχε την ευκαιρία να παρουσιάζει το βιβλίο για τις κοινοτικές και εθνικές ενέργειες υπέρ των ατόμων με ειδικές ανάγκες που διατίθενται ήδη σε πολλές γλώσσες και το οποίο τιτλοφορείται «Codigo de minusvalias».

Για περαιτέρω πληροφορίες σχετικά με τα επίσημα έγγραφα στα οποία έχουν πρόσβαση οι τυφλοί, το αξιότιμο μέλος του Κοινοβουλίου καλείται να ανατρέξει στην απάντηση που δόθηκε στην γραπτή ερώτηση αριθ. Ε-1520/97 της κας Jackson ((ΕΕ C 367 της 4.12.1997. )).